Тры гады таму пра сябе заявіла Улада Сянькова, якая зняла поўнаметражную драму сталення “Граф у апельсінах” за ўласныя грошы і за кошт краўдфандынгу. Год таму гульнявая стужка “Заўтра” студэнткі “Белкалегіума” Юліі Шатун атрымала прыз Нацыянальнага конкурсу “Лістапада”. Гэтым летам драмедзі “Крышталь” мінчанкі Дар’і Жук, што з’ехала ў канцы 90-х у ЗША, усур’ёз нацэлілася на “Оскар”. Вось так, нябачна для большасці грамадства, авангард беларускага кіно ўзначалілі жанчыны. І гэта зусім не нашая лакальная асаблівасць: мы толькі частка працэсу глабальнай фемінізацыі кінапрасторы, якая ўсё больш набірае моц на Захадзе.